text: supremacisme – joanfoguet.cat
  Etiqueta: supremacisme
  Sóc un supremacista
  Tota acció té un efecte i aquest produeix conseqüència. Quim Torra és el 131è president de la Generalitat, i això no agrada a l'espanyolisme organitzat sota el paraigues del famós article 155. Només cal llegir el tuit d'Inés Arrimadas (del partit que el 2009 feia coalició europea amb la feixista Libertas), cap de l'oposició, per copsar el moment: "Aquí algunos ejemplos de lo que piensa Quim Torra, el candidato más radical que ha podido encontrar Puigdemont para alargar el procés y aumentar el conflicto y la fractura social. Supremacismo y odio puro. Si el Gobierno cree que 'esto de Cataluña' está solucionado, se equivoca." I adjuntava unes captures d'uns tuits del president Torra de fa uns anys. Són paraules dures però sovint fora de context, i ja se sap que la ironia necessita còmplices. Resulta que Quim Torra, ciutadà i president, és un supremacista. Jo també ho sóc, ho confesso. I crec que ara és el millor moment per ser-ho.
  Tot fa pensar que cal donar tot el suport democràtic als presidents Torra i Puigdemont, per motius diferents però per la mateixa cosa. Cal recordar també que la propera batalla democràtica haurien de ser les eleccions municipals i europees: així doncs els municipis hi han de ser i la política ha de ser exigent. No confio en la 'nova política', crec que de política hi ha de bona i de dolenta, i punt.
  I ara el supremacisme. També s'ha qualificat Torra de nazi i de racista, així com de xenòfob, però això no és tan notícia. Per entendre'ns: ara els supremacistes acusen de supremacistes els que no tenen poder ni estat per legitimar la seva nació (això està al constitucional Estatut!). No és un 'i tu més', però la comparació pot ajudar la situació en el seu punt. Jo m'he llegit llibres i articles de Quim Torra. I m'han agradat i crec que no és una persona racista, xenòfoba, nazi o supremacista. De cap manera, però sí que té una visió del món. I això molesta. La concreció enfront del relativisme de la transversalitat de la buidor, cou.
  El president Torra és un nacionalista català. Fa molt de temps que existeix això. No és una novetat. És plenament democràtic i al segle XXI no se li poden imputar elements del segle XIX perquè si juguem a això no podríem compartir el pati. Perquè no és un nosaltres contra ells. No. Fa temps que no ens interessa d'on vens, si no on vols anar. I els que hi estan en contra són els que no volen anar enlloc recordant que venien de fora, però de fora de la política catalana, que més enllà de sigles sempre ha estat integradora i pactista. I ara, per la república catalana també ho haurà de fer. Jo tinc i tenia pressa, però sé que m'hauré d'esperar.
  Publicat a Pensament i Cultura, PolíticaEtiquetat Carles Puigdemont Inés Arrimadas Quim Torra república supremacismeDeixa un comentari